Amat hichi ja inalin Hesus hachi Hudju an namati ay hija hi,
“Nu epa-ennongan ju an mangat ay ni ituchuꞌ hot chaꞌjuy ma-ali hi disipoloꞌ.
Annilaon ju hana umannung,
hot mipfu-aan aju ta achi aju mahpay himpfut.”
Inalin hachi Hudju hi,
“Holag chaꞌmi mangkay ay Abraham ja ma-id chi hay namenghan hi i mi numpfalinan hi himpfut.
Ja anagkha ta allom hi un ami mipfu-aan?”
Tempfar Hesus ja inali na hi,
“Umannung hitay alloꞌ,
an hini khun pfumahor ja himpfut chi pfahor.
Hini himpfut ja un neneꞌ-op ay ni apo na,
ja gway arkhaw hot pakakon wenno ingina na.
Achi amat ay ni oha an unga ay ni pamilya na an achi ma-aan.
Hotti nu ha-in an Empfalay Apo Jos chi mangpfu-aan ay chaꞌju ja umannung an mipfu-aan aju.
Anilaꞌ an hi Abraham chi nangholag ay chaꞌju muti achi aju amat ay hija.
Ti niya an achi ju apfuluton hini itudtuchuꞌ,
hijaot un aju munnomnom an mamatoy ay ha-in.
Hato khun u hapiton ja hana impatikhaw Ama ay ha-in.
Amat hina khu ay chaꞌju an hini khun ju aton ja hini intuchun ni ammod ju.”
Ja inali cha hi,
“Aa,
muti hi Abraham chi ammod mi.”
Ja inalin Hesus hi,
“Nu umannung an holag chaꞌju ay Abraham,
ja anagkha ta achi ju unuchon hana ena-enat na an maphod,
an hay khun ju nomnomnomon ja hay aton ju an mamatoy ay ha-in an nangtuchu ay chaꞌju hana umannung an chengngor u ay Apo Jos.
Ma-id ay chita amat heto hi enat Abraham.
Hini ammod ju hini inunud ju.”
Ja inali cha hi,
“Pfu-un chaꞌmi chi ne-akhah an ma-id anila mi hi ammod mi.
Hi Apo Jos chi ama mi an khun mi unuchon ja ma-id uchumna.”
Ja inalin Hesus hi,
“Nu umannung an hi Apo Jos chi ama ju hot podhonaꞌ koma,
ti narpuwaꞌ ay hija ja unaꞌ umali heto lota.
Pfu-un ha-in chi nanghumang hi immali heto lota an hi Ama chi nannag ay ha-in.
Achi ju ma-awatan hana khun u allon ti un tugwali ma-id eke-ekejana hi pangngolan ju hana khun u ituchu.
Amat aju ay ni ammod ju an hi Satanas ja podhon ju an unuchon hini penhod na.
Hija ja pemmatopatoy nete-a chin hophopapna.
Ipapaꞌ-igwina an amin chi umannung ti ma-id oh-ohha hi magpong hi ugali na.
Lomahlalahlah ti hijay emmengha hi ugali na ja hijay arpugwan an amin chi lahlah.
Muti ha-in,
khapo ta umannung hana khun u allon,
ja achiyaꞌ pattiyon ay chaꞌju.
Nomnomon ju man nu ngachah chi hay epapfahor ju ay ha-in.
Ma-id khuh niꞌ.
Ti umannung an amin chi alloꞌ ja anagkha ta achiyaꞌ pattiyon?
Hana tatakhun Apo Jos ja chonglon cha hini tukhuna.
Achi ju khun unuchon hi Apo Jos ti pfu-un chaꞌjuy tatakhu na.”
Inalin khu hachi Hudju hi,
“Umannung man chin inali mi an Samaritan a an nahuhuꞌlungan hi napukhit an ispiritu.”
Ja inalin Hesus hi,
“Achi ju allon hi unaꞌ nahuhuꞌlungan,
ti un u khun padayawon hi Ama,
muti niya an unaꞌ chochohhon ay chaꞌju.
Ja achiꞌ allon hitay khapo ta podhoꞌ an madaydayaw,
ti hi Ama chi mangdaydayaw ay ha-in ja hijay manugi hana mamipihhor ay ha-in.
Umannung hitay alloꞌ,
hini mangunud ay ni ituchuꞌ ja achi matmatoy.”
Ja inalin hachi Hudju hi,
“Umannung an un a nahuhuꞌlungan.
Ti nun-a-atoy cha Abraham ja chin profetan Apo Jos,
ja anagkha ta allom hi achi matmatoy hana mangunud ay ni ituchum?
Un a chah napfagpfagto mu hi Abraham an apo ta-o ja hachi profeta an nun-a-atoy?
Akamoh kaykhu hini atom ay ni achor mu.”
Ja inalin khu Hesus hi,
“Nu ha-in chi mangpapfagto ay tay achor u ja ma-id herpfi na.
Gwa han mangdaydayaw ay ha-in,
hija hi Ama an allon ju an Apo Jos ju.
Muti munlahlah aju ti agkhuy ju inannila hija.
Ha-in ja anilaꞌ hija.
Nu alloꞌ hi ma-id anilaꞌ ay hija hot omataꞌ ay chaꞌju an munlahlah.
Ti umannung an anilaꞌ hija ja khun u unuchon hini allona.
Hi Abraham an apo ju ja khun mun-an-anla chin atattakhu na ti anila na an tikhana hini arkhaw an umaliyaꞌ.
Tinnig na ja nunnaꞌnaud chin anla na.”
Ja inalin hachi Hudju hi,
“Unagkhu ma-id pay lemay polo hi tagwon mu,
ja inalim agkhu hi un mu tinnig hi Abraham?”
Tempfar Hesus ja inali na hi,
“Umannung hitay alloꞌ.
Agkhuy pay netoꞌkhong hi Abraham ja gawwachaaꞌ.”
Un chaagkhu chengngor hitay an inali na ja numpichit cha hachi pfato ta ipuhit cha ay hija.
Muti khun mihalin hachi tatakhu ja pfimmutay hichi Templo ja tenaynana chicha.